Karina Lorentzen Dehnhardt (SF), 2014-05-02:
Tak for ordet.
Jeg må sige, at SF heller ikke kan støtte det her forslag.
For det første er der jo lagt en minimumsstraf ind i det, og det er vi ikke begejstrede for.
Jeg tror lige som den radikale ordfører, at der godt nok skal en meget, meget stor strafskærpelse til, hvis det overhovedet skal virke præventivt, og der tænker jeg ikke vi når op.
Vi skærpede det jo i 2011, og det har ikke virket, men vil det så virke at give det endnu et nøk?
Måske kan man se det som et udtryk for, at det ikke vil virke, og jeg kan altså have mine store tvivl om det.
Det er nok grundlæggende noget andet, der skal til. For det andet tror jeg, man bliver nødt til at se på, at et indrejseforbud dækker over en kæmpestor gruppe af mennesker.
Selvfølgelig er der nogle, som er blevet smidt ud af landet med et indrejseforbud, fordi de har begået kriminalitet, men der er altså også en stor gruppe af folk, som får et indrejseforbud, fordi de er blevet her af andre grunde.
De er måske taget herop, fordi de har en kæreste her, og er så bare blevet her på deres visum, hvorefter de er blevet sendt ud af landet med et indrejseforbud.
Der er desværre også sket en stigning i antallet af mennesker, som kommer hertil for at arbejde ulovligt, men på trods af at de selvfølgelig skal overholde reglerne, og at de skal udrejse af landet, når det er det, de skal, tænker jeg, at det næppe er dem, vi har lyst til at ramme med en strafskærpelse.
Så vi har også med en paragraf at gøre, som skal favne meget bredt.
Skal vi så lade være med at gøre noget?
Nej, det synes jeg ikke vi skal.
Jeg synes, vi skal koncentrere os om risikoen for, at kriminalitet opdages.
Mange af de her typer, der kommer for at begå kriminalitet, kommer jo primært for at lave indbrud, og der tror jeg godt vi kunne arbejde med vores opklaringsprocent, så der rent faktisk også blev en markant konsekvens ved at komme til Danmark og begå kriminalitet.
Det tror jeg vil være mere virksomt, fordi det så vil indgå i overvejelserne, om det lige er Danmark, man skal tage til.
Vi kunne også sikre vores huse bedre.
I Holland er man kommet rigtig langt ved at stille krav til indbrudssikring.
Det har medført et fald i antallet af indbrud på 50 pct.
Det er nogle af de lavthængende frugter, som vi godt kunne plukke.
Vi har hjemløse, som er i vores parker.
I København har man forholdsvis stor succes med at få dem sendt hjem og lave opsøgende arbejde, og det kunne vi sådan set godt udbrede.
Vi skal gøre mere ved social dumping i forhold til nogle af dem, som kommer her ulovligt og arbejder i forskellige brancher, men jeg ser det først og fremmest som et spørgsmål om at gå noget hårdere efter bagmændene, fordi det jo er dem, der gør det muligt, at der er en efterspørgsel efter de her mennesker.
Så jeg synes sådan set, at der er en hel del, vi kan gøre, hvis det er overtrædelser af indrejseforbud, som vi gerne vil gå efter.
Der er jo bare det komplicerede ved det her, at en hel del af dem har nogle netværk heroppe, og at der derfor også er en meget, meget stærk trang til at komme tilbage, og det er jo en udfordring, som ikke sådan lige lader sig løse.
Men jeg må sige, at SF ikke kan støtte det her forslag.